
2026 жылғы 28 қыркүйектегі

№ 8С-33-7 шешіміне                                                                    

қосымша

1-тарау. Бағдарламаның паспорты

	Атауы


	Ақмола облысының 2026–2030 жылдарға арналған тұрғын үй қорын реновациялау бағдарламасы.

	Әзірлеуге негіз


	Қазақстан Республикасының Құрылыс кодексі;

Қазақстан Республикасының Бюджет кодексі;

Қазақстан Республикасының «Тұрғын үй қатынастары туралы» Заңы;

Қазақстан Республикасының «Тұрғын үй құрылысына үлестік қатысу туралы» Заңы;

Қазақстан Республикасы Үкіметінің 2022 жылғы 23 қыркүйектегі №736 қаулысымен бекітілген 2023–2029 жылдарға арналған тұрғын үй-коммуналдық инфрақұрылымды дамыту тұжырымдамасы.

	Мемлекеттік орган-әзірлеушінің және бірлесіп орындаушылардың атауы
	«Ақмола облысының құрылыс, сәулет және қала құрылысы басқармасы» мемлекеттік мекемесі;

«Ақмола облысының энергетика және тұрғын үй-коммуналдық шаруашылық басқармасы» мемлекеттік мекемесі;

«Әлеуметтік-кәсіпкерлік корпорация «KOKSHE» акционерлік қоғамы;

«Қазақстандық тұрғын үй компаниясы» акционерлік қоғамы.

	Мақсаттары
	Елді мекендердің сапасын және жеке тұлғалардың тұру жағдайларын жақсарту;

Құрылыс салынған аумақтардың функционалдық, санитариялық, энергетикалық және сәулеттік тиімділігін арттыру, тарихи-мәдени мұра объектілерін сақтау және бейімдеу.

	Міндеттері


	Ескірген және (немесе) авариялық тұрғын үйлерді бұзу мәселесін шешу, азаматтардың тұрғын үй жағдайларын жақсарту;

Инженерлік-коммуникациялық инфрақұрылымды дамыту;

Реновациялау аумағын игеру үшін жеке құрылыс салушыларды тарту;

Тұрғын үйлерді жаңғырту;

Басым құрылыс аумақтарын, авариялық тұрғын үйлерді бұзу кезеңдерін, қалалық ортаны реновациялау жөніндегі іс-шараларды айқындау.

	Іске асыру мерзімі
	2026–2030 жылдар.

	Қаржыландыру көздері мен көлемдері


	Реновациялау бағдарламасын қаржыландыру Қазақстан Республикасының заңнамасына сәйкес жүзеге асырылады.

Бюджеттен тыс қаражат: млн теңге.


2-тарау. Кіріспе

Ақмола облысындағы тұрғын үй қорын реновациялау – өмір сүру сапасын арттыру, ескірген тұрғын үй қорының өсуіне жол бермеу және қала құрылысының заманауи стандарттарына сәйкес жайлы ортаны қалыптастыру мақсатында ескірген және авариялық құрылыстарды бұзуды, инженерлік коммуникацияларды жаңарта отырып тұрғын үйлерді реконструкциялауды, заманауи әлеуметтік және көлік инфрақұрылымын құруды, сондай-ақ іргелес аумақтарды абаттандыруды қамтитын қалалық және туристік ортаны жаңғырту жөніндегі іс-шаралар кешені болып табылады.

Бағдарлама азаматтардың өмір сүру ортасын жаңартуға, қолайлы тұру жағдайларын жасауға, қоғамдық кеңістіктерді дамытуға, тұрғын аумақтарды дамытуға және оларды абаттандыруға бағытталған.

Бағдарламаны іске асыру мерзімі: 2026–2030 жылдар.

Бағдарламаға ескірген және (немесе) авариялық көппәтерлі тұрғын үйлер, жеке тұрғын үй құрылыстары, барлық қаржыландыру көздері есебінен басталған өнеркәсіптік, коммерциялық, қоғамдық, аяқталмаған құрылыс объектілері, сондай-ақ аумақтың құрылысын және инфрақұрылымын кешенді өзгертуді талап ететін өзге де объектілер енгізіледі. Бұл ретте олардың пайдаланылу жағдайларын адамдардың өмірі мен денсаулығының қауіпсіздігін қамтамасыз ету мақсатында жақсарту, сондай-ақ осындай объектілерді сәулеттік келбетке сәйкес келтіру көзделеді.

Реновациялауға жататын объектілердің тізбесі ғимараттың көтергіш және қоршау конструкцияларының жай-күйі туралы техникалық қорытынды негізінде аудандар мен қалалардың жергілікті атқарушы органдары айқындайды.

Бағдарлама объектілерінің тізбесіне енгізілген ескірген және авариялық үйлер мен өзге де объектілерді бұзу кезектілігін уәкілетті ұйым ескірген үйлер мен реновациялаудың өзге де объектілерінің техникалық жай-күйін ескере отырып белгілейді.

Бағдарламаға тарихи және (немесе) сәулеттік құндылығы бар үйлер немесе өзге де объектілер енгізілген жағдайда, мұндай объектілер сақталуға тиіс.

Бағдарламаны қаржыландыру жергілікті бюджет, инвестор және өзге де көздер есебінен жүзеге асырылады. Облыстың жергілікті атқарушы органы ескірген тұрғын үй қорын реновациялау бағдарламасын іске асыру үшін уәкілетті ұйымды қаржыландырады.

Бағдарламаны іске асыру мәселелері бойынша ашықтық пен транспаренттілікті қамтамасыз ету мақсатында ақпарат уәкілетті ұйымның ресми интернет-ресурсында жарияланады.

Бағдарламада мынадай негізгі терминдер мен анықтамалар пайдаланылады:

1) ғимаратты (тұрғын үйді) реновациялау – сақталуға жатпайтын немесе қалпына келтіру экономикалық тұрғыдан тиімсіз болып табылатын ғимаратты (тұрғын үйді) моральдық және физикалық тозуын жою мақсатында бұзу арқылы ауыстыру процесі. Ғимаратты реновациялау пайдалану сапаларының белгіленген талаптарға сәйкес келмеуі анықталғаннан кейін (техникалық тексеру жүргізу), нормативтік пайдалану мерзімі өткен кезде және тұрғындардың реновациялауға келісімі алынғаннан кейін жүргізіледі. Тұрғын үйді реновациялау – өзінің пайдалану мерзімін өтеген ғимараттарды заманауи талаптарды ескере отырып салынған жаңа ғимараттарға ауыстыру процесі;

2) бұзу – құрылыс объектісін пайдалануын тоқтатқаннан кейін оны бөлшектеу және бұзу жөніндегі жұмыстар кешені, бұл ретте қалпына келтіруге болатын элементтерді (конструкцияларды, материалдарды, жабдықтарды) бір мезгілде қалпына келтіру және қайта пайдалану, сондай-ақ қалпына келтіруге жатпайтын элементтер мен қалдықтарды қайта өңдеу жүзеге асырылады;

3) реновациялау шеңберінде тұрғын үй құрылысына үлестік қатысу туралы шарт – «Тұрғын үй құрылысына үлестік қатысу туралы» Заңға сәйкес «уәкілетті компания» мен реновациялау шеңберіндегі үлескер арасында жасалатын, реновациялау шеңберінде тұрғын үй құрылысына үлестік қатысуға байланысты тараптардың құқықтық қатынастарын реттейтін шарт. Бұл ретте бір тарап көппәтерлі тұрғын үйдің құрылысын қамтамасыз етуге және құрылыс аяқталғаннан кейін екінші тарапқа көппәтерлі тұрғын үйдегі үлесті беруге, ал екінші тарап реновациялау объектісін және (немесе) реновациялау объектісі шеңберіндегі жылжымайтын мүлікті қарсы ұсынуға және көппәтерлі тұрғын үйдегі үлесті қабылдауға міндеттенеді;

4) реновациялау объектісі – жер учаскелерінде, оның ішінде қызыл сызықтарда, сондай-ақ су қорғау және санитариялық-қорғау аймақтарында орналасқан жеке тұрған немесе ескірген үйлер тобы, тұрғын емес, өнеркәсіптік, коммерциялық, қоғамдық және өзге де объектілер;

5) реновациялау объектілерінің тізбесі – Ақмола облысы қаласының/ауданының әкімдігі қаулысымен бекітілетін ескірген және (немесе) авариялық құрылыс объектілерінің тізімі;

6) реновациялау жобасы – реновациялауға жататын жер учаскесіндегі нүктелік немесе кешенді құрылыс түріндегі құрылыс жобасы;

7) ғимараттың, объектінің (элементтің) физикалық тозуы – табиғи-климаттық және техногендік факторлардың әсер етуі нәтижесінде олардың бастапқы техникалық-пайдалану қасиеттерінің белгілі бір уақыттағы жоғалу дәрежесі; бастапқы техникалық-пайдалану қасиеттерінің (беріктігінің, орнықтылығының, сенімділігінің және басқа да қасиеттерінің) жоғалуы ҚР ЕЖ 1.04-102-2012 «Ғимараттар мен құрылыстардың физикалық тозуын бағалау қағидаларына» сәйкес айқындалады;

8) Бірыңғай тұрғын үй құрылысы операторы – «Қазақстандық тұрғын үй компаниясы» акционерлік қоғамы (бұдан әрі – Бірыңғай оператор);

9) Бағдарлама әкімшісі – «Ақмола облысының құрылыс, сәулет және қала құрылысы басқармасы» мемлекеттік мекемесі;

10) уәкілетті ұйым – «KOKSHETAU ENGINEERING» жауапкершілігі шектеулі серіктестігі (БСН 191240025011), құрылтайшысы – «Әлеуметтік-кәсіпкерлік корпорация «KOKSHE» акционерлік қоғамы, Ақмола облысының әкімдігі Бағдарламаны іске асыруға жауапты ұйым ретінде айқындаған

Уәкілетті компания – дауыс беретін акцияларының (жарғылық капиталындағы қатысу үлестерінің) жүз пайызы құрылыс салушыға тиесілі, көппәтерлі тұрғын үйдің немесе жеке тұрғын үйлер кешенінің үлестік құрылысын қамтамасыз ету және көппәтерлі тұрғын үйдегі немесе жеке тұрғын үйлер кешеніндегі үлестерді өткізу жөніндегі қызметті жүзеге асыратын заңды тұлға. Арнайы экономикалық аймақтардағы қызметті қоспағанда, қандай да бір өзге коммерциялық қызметпен айналысуға құқығы жоқ;

11) қоныс аудару қоры – Қазақстан Республикасының қолданыстағы заңнамасына сәйкес Бағдарламаны іске асыру шеңберінде реновациялау объектілерінің иелерін тұрақты және (немесе) уақытша тұрумен қамтамасыз ету үшін уәкілетті ұйымға немесе инвесторға тиесілі барлық тұрғын және тұрғын емес үй-жайлардың жиынтығы;

12) реновациялау офисі – барлық тараптардың мүдделерін ескере отырып, реновациялау аудандарын жаңартудың техникалық-экономикалық көрсеткіштерін қалыптастыру үшін құрылатын жобалық топ;

13) инвестор – Бағдарлама шеңберінде инвестициялар жүзеге асыратын жеке және заңды тұлғалар;

14) бағалау – Қазақстан Республикасының заңнамасына сәйкес бағалау объектісінің ықтимал нарықтық немесе өзге де құнын айқындау;

15) тұрғын үйдің тұрғын алаңы – тұрғын үйдегі (пәтердегі) тұрғын бөлмелердің (ұйықтайтын бөлме, қонақ бөлме, балалар бөлмесі, үй кабинеті және сол сияқты) алаңдарының шаршы метрмен есептелетін қосындысы;

16) тұрғын үйдің тұрғын емес алаңы – тұрғын үйдегі (пәтердегі) ішкі қосалқы үй-жайлардың (асүй, жуынатын бөлме, дәретхана, дәліз, коридор, пәтерлік қойма және сол сияқты) алаңдарының шаршы метрмен есептелетін қосындысы;

17) кепілдік шеңберіндегі реновациялау туралы шарт (бұдан әрі – реновациялау туралы шарт) – Бірыңғай оператор, құрылыс салушы және уәкілетті компания арасында реновациялау шеңберінде тұрғын үй құрылысына үлестік қатысу кепілдігін беру шарттары туралы жасалатын шарт;

18) реновациялау шеңберіндегі үлескер – реновациялау шеңберінде көппәтерлі тұрғын үйден үлес алу мақсатында тұрғын үй құрылысына үлестік қатысу туралы шарт жасасқан жеке тұлға (уақытша болатын шетелдіктерді қоспағанда) немесе заңды тұлға;

19) реновациялау шеңберіндегі тұрғын үй құрылысына үлестік қатысу – тұрғын үй құрылысына реновациялау шеңберінде үлестік қатысу туралы шартқа негізделген тараптардың қатынастары;

20) реновациялау шеңберінде тұрғын үй құрылысына үлестік қатысуға кепілдік беру туралы шарт – тұрғын үй құрылысының Бірыңғай операторы, құрылыс салушы, уәкілетті компания және реновациялау объектісінің немесе реновациялау объектісіне кіретін жылжымайтын мүліктің барлық меншік иелері арасында тұрғын үй құрылысына үлестік қатысу туралы заңнамада айқындалған тәртіппен және шарттарда жасалатын шарт;

21) авариялық ғимарат, тұрғын үй (объект) – негізгі көтергіш конструкциялары (іргетастар, бағаналар, көтергіш қабырғалар, арқалықтар, жабындар) көтергіш қабілетін жоғалтқан және одан әрі пайдаланылуы онда тұратын (болатын) адамдардың өміріне қауіп төндіретін, ғимараттар мен құрылыстардың сенімділігі мен орнықтылығына техникалық қадағалау және техникалық тексеру жүргізуге аккредиттелген компанияның (заңды тұлғаның) қорытындысына сәйкес қалпына келтіруге жатпайтын деп танылған ғимарат (объект);

22) ғимараттың, тұрғын үйдің (объектінің) ескірген жағдайы – конструкция, негіз (тұтастай ғимарат) белгіленген пайдалану және техникалық нормалар мен талаптарға сәйкес келмейтін, алайда олардың опырылу қаупі жоқ және тиісінше тұрғындардың өміріне қауіп төндірмейтін жағдай. Мұндай объектінің техникалық жай-күйін бағалау физикалық тозудың 60–80 пайызы шегіне сәйкес келеді;

23) реновациялау аумақтарын кешенді салу – заманауи, жайлы және қауіпсіз қалалық ортаны қалыптастыру мақсатында жүзеге асырылады және ескірген және (немесе) авариялық объектілерді бұзуды, тұрғын үйлерді, әлеуметтік, инженерлік, көліктік және қоғамдық-іскерлік инфрақұрылым объектілерін салуды, сондай-ақ аумақты абаттандыру мен көгалдандыруды көздейді.

3-тарау. Ағымдағы жағдайды талдау

Ақмола облысындағы ескірген тұрғын үй қоры реновациялауды талап ететін маңызды әлеуметтік проблема болып табылады. Оның негізгі бөлігін өткен ғасырдың 1950–1980 жылдары салынған және жекешелендіру кезеңінде жеке меншікке берілген екі қабатты үйлер құрайды. Бұл ретте жыл сайын аталған үйлердің тозуы орын алады, ал үйлердің тозу қарқыны оларды жаңарту қарқынынан асып түседі.

Ақмола облысында 1970 жылға дейін пайдалануға берілген жеке және көппәтерлі тұрғын үйлердің саны 62 426 бірліктен астам, оның ішінде қалалық елді мекендерде – 24 046 үй, олардың 3 449-ы көппәтерлі тұрғын үй, ауылдық елді мекендерде – 38 380 үй. Аталған объектілер жеке инвесторлар үшін тартымды болып табылмайды. Көрсетілген тұрғын үйлердің сыртқы қабырғалары материалдарының 35 пайыздан астамы ҚР ҚНжЕ және санитариялық нормаларға сәйкес келмейді.

Халықты қолжетімді тұрғын үймен қамтамасыз етудің мемлекеттік қолдау шаралары және тұрақты урбандалу жергілікті атқарушы органдардың коммуналдық тұрғын үй қорынан тұрғын үй алуға кезекте тұрған азаматтар санының өсуіне ықпал етеді. 2026 жылғы 1 қаңтардағы жағдай бойынша кезекте тұрған азаматтардың саны 30 мың адамнан асты.
Қолданыстағы тұрғын үй қоры үйлердің жоғары деңгейдегі тозуымен сипатталады және реновация жүргізуді талап етеді.

Сонымен бірге, 2023–2025 жылдар кезеңінде Ақмола облысында тұрғын үй қорын реновациялау жөніндегі іс-шараларды іске асыру шеңберінде ескірген тұрғын үй қорын жаңарту бойынша практикалық жұмыстар жүргізілді. Көрсетілген кезеңде 193 пәтерден тұратын 21 ескірген көппәтерлі тұрғын үй бұзылды.
Бұзылған ескірген тұрғын үйдің орнына көрсетілген кезеңде жалпы сыйымдылығы 715 пәтер болатын 9 көппәтерлі тұрғын үй салынып, пайдалануға берілді.
2023–2025 жылдардағы іс-шараларды іске асыру қорытындысы бойынша:
· 187 меншік иесі жаңа пәтер алды;
· 17 меншік иесіне ақшалай өтемақы берілді;
· 1 меншік иесіне екінші нарықтағы тұрғын үй берілді;
· 225 пәтер халықтың әлеуметтік осал топтарына берілді.
Осылайша, 2023–2025 жылдары іске асырылған іс-шаралар ескірген тұрғын үй иелерінің бір бөлігін қоныстандыруды қамтамасыз етуге, авариялық және ескірген тұрғын үй қорының көлемін қысқартуға және сонымен қатар заманауи тұрғын үй қорының көлемін ұлғайтуға мүмкіндік берді. Сонымен бірге, қолданыстағы тұрғын үйдің жоғары деңгейдегі тозуы Ақмола облысының 2026–2030 жылдарға арналған ескірген тұрғын үй қорын реновациялау бағдарламасы шеңберінде тұрғын үй қорын реновациялау жөніндегі іс-шараларды жалғастыру және кеңейту қажеттігін көрсетеді.

	Атауы
	Көппәтерлі тұрғын үйлер, бірлік 
	1970 жылға дейін пайдалануға берілген КТҮ саны, бірлік
	Авариялық жағдайдағы КТҮ
	Ескірген КТҮ 

	
	
	
	Авариялық жағдайдағы КТҮ саны, бірлік
	Тұрғындар саны, адам
	Үйлер саны, бірлік
	Тұрғындар саны, адам

	
	2025 жыл
	2025 жыл
	2023 жыл
	2024 жыл
	2025 жыл
	2023 жыл
	2024 жыл
	2025 жыл
	2025 жыл
	2025 жыл

	Ақмола облысы
	30 430
	12 617
	17
	26
	24
	340
	382
	101
	250
	2 000

	Бұланды ауданы
	1 636
	601
	1
	3
	6
	
	17
	29
	
	

	Көкшетау қаласы
	2 880
	1 201
	3
	3
	2
	215
	215
	24
	
	

	Атбасар ауданы
	2 148
	1 112
	
	
	5
	
	
	19
	
	

	Есіл ауданы
	2 005
	475
	6
	7
	7
	10
	23
	12
	
	

	Шортанды ауданы
	1 815
	740
	
	1
	1
	
	12
	12
	
	

	Жарқайың ауданы
	952
	351
	
	
	2
	
	
	4
	
	

	Зеренді ауданы
	2 050
	836
	
	
	1
	
	
	1
	
	

	Бурабай ауданы
	2 510
	1 063
	3
	3
	
	115
	115
	
	
	

	Аршалы ауданы
	1 953
	1 101
	
	
	
	
	
	
	
	

	Жақсы ауданы
	1 543
	983
	
	
	
	
	
	
	
	

	Целиноград ауданы
	2 243
	939
	
	6
	
	
	
	
	
	

	Астрахан ауданы
	1 410
	643
	
	
	
	
	
	
	
	

	Ақкөл ауданы
	1 464
	587
	2
	1
	
	
	
	
	
	

	Степногорск қаласы
	1 330
	564
	
	
	
	
	
	
	
	

	Сандықтау ауданы
	1 178
	464
	
	
	
	
	
	
	
	

	Ерейментау ауданы
	1 453
	398
	1
	1
	
	
	
	
	
	

	Біржан сал ауданы
	983
	381
	1
	1
	
	
	
	
	
	

	Егіндікөл ауданы
	608
	161
	
	
	
	
	
	
	
	

	Қосшы қаласы
	231
	12
	
	
	
	
	
	
	
	

	Қорғалжын ауданы
	38
	5
	
	
	
	
	
	
	
	


4-тарау. Бағдарламаның мақсаттары, міндеттері, қағидаттары және іске асыру тетіктері

1. Бағдарламаның негізгі мақсаты

Бағдарламаның негізгі мақсаты – ескірген тұрғын үй меншік иелерін жаңа пәтерлермен қамтамасыз ету, тұрғын үй қорын жаңарту және жақсарту, оны Қазақстан Республикасының нормативтік-техникалық базасының қолданыстағы талаптарына сәйкестендіру, инфрақұрылымды жаңарту және әлеуметтік шиеленісті төмендету, сондай-ақ экономикалық, әлеуметтік және өзге де қоғамдық мүдделерді ескере отырып, халықтың өмір сүруі үшін қолайлы, қауіпсіз, экологиялық және жайлы орта құру арқылы қоғамдық кеңістіктерді қалыптастыру және аумақты абаттандыру болып табылады.

Халықтың өмір сүру сапасын арттырудың айқындаушы факторы қауіпсіз әрі жайлы өмір сүру ортасын қалыптастыру болып табылады.

2. Бағдарламаның міндеттері

1. реновациялау аумағындағы ескірген тұрғын үйді жою, сондай-ақ авариялық тұрғын үй қорының жаппай пайда болуына жол бермеу;

2. орамдарды құрылымдау;

3. азаматтарды абаттандырылған тұрғын үймен қамтамасыз ету, халықтың өмір сүру деңгейін арттыру;

4. жетілдірілген сәулеттік келбетті қалыптастыру;

5. реновациялау аумақтарын игеру үшін жеке құрылыс салушыларды тарту, құрылысқа бюджеттен тыс қаражат тарту тетіктерін дамыту, мемлекеттік инвестицияларды сақтау және оларды бірінші кезектегі әлеуметтік қажеттіліктерге бағыттау;

6. тұрғын үй құрылысы және аумақтарды дамыту саласында қолайлы инвестициялық ахуал қалыптастыру;

7. реновациялауды қажет ететін қала аумақтарындағы жер учаскелерін кешенді реконструкциялау және салу жөніндегі жұмыстарды үйлестіру;

8. азаматтарды, оның ішінде реновациялауға жататын ғимараттардан (үйлерден) тұрғындарды уақытша қоныстандыруға байланысты әлеуметтік мәселелерді шешу;

9. инвесторлардың реновациялау аумақтарын кешенді салу жөніндегі қызметін үйлестіру.

Халықтың өмір сүру сапасын арттырудың айқындаушы факторы жайлы өмір сүру ортасын қалыптастыру болып табылады.

Халықтың толыққанды өмір сүру ортасын қамтамасыз ету және әлеуметтік стандарттарға сәйкес қызметтер кешенін ұсыну үшін тұрғын үй қорын ұлғайту және қажетті тұрғын үй-коммуналдық инфрақұрылымды дамыту қажет.

Халықтың қолайлы тұру жағдайларын оңтайлы қоныстандыру жүйесін құру, аумақты ұтымды ұйымдастыру және инфрақұрылымға ұзақ мерзімді қажеттілікті айқындау арқылы қамтамасыз етудің негізі сапалы қала құрылысы жобаларын (бас жоспарларды, егжей-тегжейлі жоспарлау жобаларын) қалыптастыру және іске асыру болып табылады.

Қала аумақтарын кешенді дамыту қағидаттары мен стандарттары, реновациялау аудандарының сәулеттік және кешенді құрылысын қалыптастыру, қоғамдық кеңістіктерді (саябақтарды, скверлерді, жағалау аймақтарын, әлеуметтік-мәдени объектілерді және халықтың басқа да демалыс орындарын), көліктік және жол инфрақұрылымын «жаяу жүргіншіге қолжетімділік» қағидаты бойынша дамыту енгізілетін болады.

Азаматтардың қауіпсіз тұру жағдайларын қамтамасыз ету үшін бұзылуға немесе күрделі жөндеуге жататын авариялық тұрғын үйлерді анықтау мақсатында тұрғын үйлердің техникалық жай-күйін бағалау (паспорттау) жүргізіледі.

Бағдарлама жергілікті атқарушы органдар (бұдан әрі – ЖАО) әзірлейтін қала аумағын реновациялаудың қала құрылысы жобалары бойынша іске асырылады. Бұл жобаларда реновациялау аудандарының шекаралары нақтыланып, Бас жоспарға және егжей-тегжейлі жоспарлау жобаларына сәйкес әрбір реновациялау ауданы бойынша тұрғын үй және әлеуметтік-мәдени мақсаттағы объектілерді, коммерциялық объектілерді және т.б. орналастыру жөніндегі жобалық ұсыныстар әзірленеді.

Бағдарламаға сәйкес реновациялау деп ЖАО бекіткен егжей-тегжейлі жоспарлау жобаларына сәйкес тарихи қалыптасқан және өзінің тартымдылығын жоғалтқан, ЖАО айқындаған қала бөлігін кешенді салу, сондай-ақ ескірген және авариялық тұрғын үйді нүктелік бұзу түсініледі.

Аумақтарды реновациялау – тұрғын аудандарды кешенді реконструкциялау және жаңарту бағдарламасы, ол инженерлік желілерді бұзуды және жаңартуды қамтиды.

3. Әлеуетті инвесторларды іріктеу конкурстық негізде жүргізіледі.

Әлеуетті инвесторларды (құрылыс салушыларды) іріктеу өлшемшарттары:
· конкурсқа қатысуға өтінім берілген сәтке дейінгі алдыңғы 3 жыл ішінде салынған тұрғын үй-азаматтық мақсаттағы объектілердің жалпы алаңы;

· қаржылық тұрақтылық көрсеткіші;

· талап етілетін қызмет түрлерін жүзеге асыруға ауыртпалықтардың болмауы;

· болжамды құрылыс көлемдеріне байланысты қажетті жұмыс күші мен мамандандырылған техниканың болуы.

3.1. Конкурс жеңімпазымен немесе инвестормен ынтымақтастық туралы келісім (жобаны бірлесіп іске асыру туралы шарт) (бұдан әрі – Келісім) жасалады.

3.2. Уәкілетті ұйым ескірген тұрғын үйдің әрбір меншік иесімен шарттар жасасуға дайындық үшін деректерді нақтылау және ұсыну жөніндегі жұмысты ұйымдастырады.

3.3. Келісімде мынадай міндетті қадамдар көзделеді:
Уәкілетті ұйым:
1. жобалау-сметалық құжаттаманы әзірлеу үшін қажетті бастапқы деректерді ұсынады;

2. инвестордың өтініші бойынша Келісімде көзделген егжей-тегжейлі іс-қимыл жоспарына сәйкес жоба мақсаттарын іске асыру үшін жер учаскелерін Қазақстан Республикасы Жер кодексінің 48-бабы 15) тармақшасы шеңберінде қысқа мерзімді ақылы жер пайдалануға (жалдауға) кезең-кезеңімен береді;

3. Инвестормен келісім бойынша, өзінің тұрғын үй қоры болған жағдайда, бұзылатын үйлердің тұрғындарына жаңа тұрғын үй құрылысы аяқталғанға дейін уақытша тұру үшін тұрғын үйді Бағдарламаның екінші бағыты шеңберінде өтелімділік және қайтарымдылық шартымен береді.

Уәкілетті ұйымның үлесін қайтаруды айқындау тәртібі

Реновациялау бағдарламасын іске асыру шеңберінде уәкілетті ұйым реновациялау жобаларына жер учаскелерін, мүліктік құқықтарды ұсыну, сондай-ақ жобаларға ұйымдастырушылық және қаржылық сүйемелдеу көрсету арқылы қатысады.

Уәкілетті ұйымның әрбір реновациялау жобасына қатысу үлесі міндетті түрде айқындалып, бірлескен қызмет туралы шартта (инвестициялық келісімде) бекітілуге тиіс.

Қатысу үлесін айқындау тәртібі Уәкілетті ұйымның қатысу үлесі реновациялау жобасын іске асыру үшін берілетін жер учаскесінің кадастрлық құнын, берілетін жылжымайтын мүлік объектілерінің (ескірген тұрғын үй, өзге де объектілер) құнын, жобаны дайындауға және іске асыруға байланысты Уәкілетті ұйым нақты жұмсаған және құжатпен расталған шығыстарды қоса алғанда, жиынтық құн негізінде қалыптастырылады.

Мүліктің нарықтық құнын бағалауды Қазақстан Республикасының заңнамасына сәйкес тәуелсіз бағалау ұйымы жүзеге асырады.

Үлес жобаның жалпы құнына пайыздық қатынаста, не тіркелген ақшалай сомада, сондай-ақ пайдалануға берілетін тұрғын үйдің және (немесе) коммерциялық үй-жайлардың шаршы метріне баламалы түрде айқындалуы мүмкін.

Уәкілетті ұйымның қорытынды қатысу үлесіне жобаны іске асыруға арналған шығындардың жалпы сомасына есептелетін Қазақстан Республикасы Ұлттық Банкінің шарт жасалған күнгі қолданыстағы қайта қаржыландыру мөлшерлемесіне тең инвестициялық пайда қосылады.

Уәкілетті ұйым шығыстарының құрамы

Уәкілетті ұйымның қатысу үлесіне енгізілуге жататын шығындардың құрамына:

· жобалау-сметалық құжаттаманы (ЖСҚ) әзірлеу және түзету;

· мемлекеттік және (немесе) кешенді ведомстводан тыс сараптама жүргізу;

· инженерлік, экологиялық, әлеуметтік, су және өзге де іздестіру жұмыстарын жүргізуге арналған шығындар;

· мүлікті бағалау шығындары;

· жер учаскелерін ресімдеуге және бастапқы-рұқсат беру құжаттамасын алуға байланысты шығындар;

· азаматтарды қоныстандыру шығындары (уақытша тұрғын үй беру, өтемақы төлемдері);

· Реновациялау офисінің жұмыс істеуіне байланысты әкімшілік шығындар;

· реновациялау жобасын іске асыруға тікелей байланысты өзге де шығындар жатады.

Барлық шығындар бастапқы бухгалтерлік құжаттармен расталады және қатысу үлесін есептеуге енгізіледі.

Үлесті қайтару нысаны

Уәкілетті ұйымның үлесін қайтару бірлескен қызмет туралы шартта айқындалатын мына тәсілдердің бірімен жүзеге асырылады:

Ақшалай түрде – объект пайдалануға берілгеннен кейін инвестордың (құрылыс салушының) уәкілетті ұйымның үлесін нарықтық құны бойынша сатып алуы арқылы.

Мүліктік түрде – уәкілетті ұйымның қатысу үлесінің мөлшеріне баламалы тұрғын және (немесе) тұрғын емес үй-жайларды оның меншігіне беру арқылы. Үлес мөлшері тараптардың келісімі бойынша пайыздық қатынаста айқындалады.

Есеп айырысу мерзімдері мен тәртібі

Уәкілетті ұйымның үлесін сатып алу шартта айқындалған мерзімде, бірақ объект пайдалануға берілген күннен бастап 3 айдан кешіктірілмей жүзеге асырылады.

Үлесті қайтару мерзімдері бұзылған жағдайда инвестор шарт талаптарына және Қазақстан Республикасының қолданыстағы заңнамасына сәйкес жауапты болады.

Уәкілетті ұйым алынған ақшалай қаражатты және (немесе) жылжымайтын мүлікті өз қалауы бойынша, сондай-ақ реновациялау бағдарламасының мақсаттары мен міндеттерін ескере отырып иелік етуге құқылы.

Бағдарламаны іске асыру тетігі және өлшемшарттары

1. Авариялық және ескірген тұрғын үйді бұзуды және қолжетімді тұрғын үй құрылысын ұйымдастыру жөніндегі жұмыстар мынадай тетік бойынша жүзеге асырылады:

2. реконструкциялау аудандары мен кезеңдерін айқындау;

3. реконструкциялау аудандарындағы меншікке талдау жүргізу;

4. Қазақстан Республикасының заңнамасында белгіленген тәртіппен авариялық және (немесе) ескірген және бұзылуға жататын деп танылған үйлердің меншік иелерімен келісімге қол жеткізу;

5. жаңа үйлерді және инженерлік-коммуникациялық инфрақұрылымды жобалау және салу;

6. пайдалануға берілген алаңдардың үлесін беру;

7. бұзылуға жататын үйлердің тұрғындарын қоныстандыру;

8. авариялық және ескірген тұрғын үйді бұзу;

9. қайта инвестициялау мақсатында алынған кірістерді жаңа объектілердің құрылысына бағыттау үшін жаңадан салынған үйлердегі тұрғын және тұрғын емес үй-жайлардың үлесін еркін нарықта өткізу.

Әкімдіктің іс-шаралары

1. қажет болған жағдайда реновациялау аудандарында тұрғын үй кешендерін жобалау және салу үшін жер учаскелерін бөледі;

2. уәкілетті ұйым пайдалануға беретін тұрғын үйлердің инженерлік желілерін салуды және аумақты абаттандыруды қамтамасыз етеді;

3. Реновациялау бағдарламасына енгізілген аудандардың қала құрылысы құжаттамасын әзірлейді және (немесе) түзетеді.

Уәкілетті ұйымның іс-шаралары

1. олардың тозу дәрежесін көрсете отырып, техникалық тексеру жүргізу және тұрғын үйді авариялық деп тану негіздерін белгілеу үшін мамандандырылған ұйымдарды тартады;

2. авариялық және ескірген үйлердің тұрғындарын техникалық паспорттарға сәйкес, тұратын адамдардың санына қарамастан, «бөлме үшін бөлме» қағидаты бойынша жаңа пәтерлерге қоныстандыруды қамтамасыз етеді. Бұл ретте жаңа тұрғын үйдегі тұрғын бөлмелер саны қолданыстағы тұрғын бөлмелер санынан кем болмауға тиіс.

Жеке тұрғын үйлердің немесе тұрғын емес үй-жайлардың меншік иелеріне олардың құны өтеледі немесе тараптардың келісімі бойынша тең мәнді тұрғын үй-жайлар беріледі.

Реновациялау объектілерін бұзуға реновациялау бағдарламасы шеңберінде меншік иелерінің 100 пайызының келісімі болған кезде ғана жол беріледі.

Тұрғын үйлерді реновациялау жобаларын іске асыру шеңберінде уәкілетті ұйым жобаны немесе ескірген тұрғын үйді реновациялауға қайта инвестициялау мақсатында нарықта өткізу үшін шағын габаритті тұрғын үйді де, коммерциялық үй-жайлары мен паркингтері бар жайлылықтың III–IV сыныптарындағы тұрғын үйді де салуды көздеуі мүмкін.

Тұрғын үйдің жалпы алаңын салу құны тұрғын үйлердің жобалау-сметалық құжаттамасы бойынша кешенді ведомстводан тыс сараптаманың оң қорытындысы негізінде айқындалады.

Тұрғын үйлерді реновациялау жобаларын қаржыландыру жеке инвестицияларды тарту, мемлекеттік-жекешелік әріптестік (бұдан әрі – МЖӘ) тетіктері, қаржы институттарының қарыздары, квазимемлекеттік сектор субъектілерінің қаражатын тарту, мемлекеттік бағалы қағаздар (бұдан әрі – МБҚ), жобаны іске асыру барысында тұрғын және тұрғын емес үй-жайларды сатудан түсетін кірістер есебінен жүзеге асырылады.

Қазақстан Республикасының «Тұрғын үй құрылысына үлестік қатысу туралы» Заңына сәйкес реновациялауды жүзеге асыратын және реновациялау шеңберінде кепілдік беру туралы шарт жасасқан уәкілетті компания тұрғын үйді бұзуды өз қаражаты есебінен жүзеге асырады.

Әкімдік сәулет, қала құрылысы және құрылыс қызметі, мемлекеттік жоспарлау және бюджетті атқару саласындағы уәкілетті органдармен келісу бойынша Қазақстан Республикасының Ұлттық қорын басқару жөніндегі кеңес хаттамаларының талаптарына және (немесе) нарықтық жағдайларға, сондай-ақ Қазақстан Республикасында тұрғын үй-коммуналдық инфрақұрылымды дамыту саласында қолданыстағы нормативтік құқықтық актілерге сәйкес тұрғын үй құрылысын қаржыландыру үшін МБҚ шығару көлемін болжайды.

Әкімдік шығарған МБҚ-ны тұрғын үй құрылысының Бірыңғай операторы – «Қазақстандық тұрғын үй компаниясы» акционерлік қоғамы Қазақстан Республикасының Ұлттық қорын басқару жөніндегі кеңестің шешімдеріне сәйкес тартылған нарықтық қаражатпен араластыру құқығымен сатып алады.

Реновациялау аумақтарын кешенді салу

Реновациялау аумақтарын кешенді салу заманауи, жайлы және қауіпсіз қалалық ортаны қалыптастыру мақсатында жүзеге асырылады және ескірген және (немесе) авариялық объектілерді бұзуды, тұрғын үйлерді, әлеуметтік, инженерлік, көліктік және қоғамдық-іскерлік инфрақұрылым объектілерін салуды, сондай-ақ аумақты абаттандыру мен көгалдандыруды көздейді.

Кешенді құрылыс бас жоспарларға, егжей-тегжейлі жоспарлау жобаларына және өзге де қала құрылысы құжаттарына сәйкес, халықты нормативтік қолжетімділік шегінде әлеуметтік инфрақұрылым объектілерімен, қоғамдық кеңістіктермен және инженерлік коммуникациялармен қамтамасыз ете отырып жүзеге асырылады.

Кешенді құрылыс жобаларын іске асыру кезінде аумақтарды тұрақты дамыту, жер ресурстарын ұтымды пайдалану, энергия тиімділігі, экологиялық қауіпсіздік және халықтың жүріп-тұруы шектеулі топтары үшін қолжетімділік қағидаттары қамтамасыз етіледі.

5-тарау. Бірыңғай оператордың кепілдігін алу тәсілімен реновациялау шеңберінде тұрғын үй құрылысына үлестік қатысуды ұйымдастыру
Тұрғын үй Бірыңғай операторының («Қазақстандық тұрғын үй компаниясы» АҚ) кепілдігін қолдана отырып реновациялау жобаларын іске асыру Қазақстан Республикасының «Тұрғын үй құрылысына үлестік қатысу туралы» Заңына сәйкес жүзеге асырылады.

Осы Бағдарламаға сәйкес ЖАО үлестік қатысу тетігі шеңберінде мынадай іс-шараларды жүзеге асырады:

1. Инвентаризация жүргізу қорытындысы бойынша құрылыс салушыға және (немесе) уәкілетті компанияға реновациялау аймағының немесе реновациялау жобасын іске асыруға арналған оның бөлігінің шекараларында орналасқан объектілер туралы ақпаратты, оның ішінде реновациялау объектісіндегі тұрғын үйдің және (немесе) реновациялау объектісіне кіретін жылжымайтын мүліктің барлық меншік иелері туралы мәліметтерді, сондай-ақ егжей-тегжейлі жоспарлау жобасынан үзінді береді;

2. Бірыңғай тұрғын үй операторына тиісті объект енгізілген реновациялау объектілерінің тізбесін бекіту туралы ЖАО шешімінің деректемелерін көрсете отырып, құрылыс салушының және (немесе) уәкілетті компанияның реновациялау жобасын іске асыратыны туралы жазбаша хабарлама жібереді.

ЖАО бекіткен реновациялау аймақтарындағы құрылыс, оның ішінде авариялық үйлерді бұзу Бірыңғай оператордан реновациялау шеңберінде кепілдік алған құрылыс салушылармен жүзеге асырылады.

Инвестициялық тартымдылықты арттыру үшін ЖАО реновациялау аумақтарын магистральдық инженерлік инфрақұрылыммен (жылумен, электрмен, сумен жабдықтау, шаруашылық-тұрмыстық және нөсер кәрізі), жолдармен және кірме жолдармен қамтамасыз етеді.

Реновациялау шеңберінде тұрғын үй құрылысына үлестік қатысуды Бірыңғай тұрғын үй операторының кепілдігін алу тәсілімен ұйымдастыру жөніндегі қызметті жүзеге асыру үшін құрылыс салушы тұрғын үй құрылысына үлестік қатысу туралы заңнамада көзделген талаптарға сәйкес келуге тиіс.

Реновациялау шеңберінде тұрғын үй құрылысына үлестік қатысуды Бірыңғай тұрғын үй операторының кепілдігін алу тәсілімен ұйымдастыру жөніндегі қызметті жүзеге асыру үшін құрылыс салушы уәкілетті компания құрады немесе бір көппәтерлі тұрғын үй құрылысы жобасы бойынша қызметті жүзеге асыру үшін басқа заңды тұлғаның дауыс беретін акцияларының (жарғылық капиталындағы қатысу үлестерінің) жүз пайызын сатып алады.

Көппәтерлі тұрғын үй құрылысы жобасында бір жер учаскесінде бірнеше құрылыс объектісін көздеуге болады.

Егер мұндай құрылыс көппәтерлі тұрғын үй құрылысы жобасында көзделсе, бірнеше жер учаскелерінде құрылыс объектілерін салуға жол беріледі.

Құрылыс салушы алдыңғы көппәтерлі тұрғын үй немесе жеке тұрғын үйлер кешені құрылысын салу, пайдалануға беру және қабылдау жөніндегі міндеттемелерін орындаған уәкілетті компанияны немесе жалғыз құрылтайшысы (қатысушысы) өзі болып табылатын өзге де заңды тұлғаны тартуға құқылы.

Уәкілетті компанияның міндетті шарттары

1. құрылыс салушы, уәкілетті компания және реновациялау объектісінің және (немесе) реновациялау объектісіне кіретін жылжымайтын мүліктің барлық меншік иелері қол қойған реновациялау шеңберінде кепілдік беру туралы шартқа;

2. Заңның 20-бабына сәйкес жұмсау жоспарланып отырған, реновациялау объектісінің және (немесе) реновациялау объектісіне кіретін жылжымайтын мүліктің меншік иелері қоныстандырылатын тұрғын үйдің құнына баламалы мөлшерде, бірақ мәлімделген жобалық құнның кемінде 30 пайызы мөлшерінде қаражатқа, сондай-ақ құрылыс мерзімінің ұзартылуын ескере отырып, реновациялау объектісінің және (немесе) реновациялау объектісіне кіретін жылжымайтын мүліктің меншік иелеріне уақытша тұрғын үй беру үшін қажетті мөлшерде қаражатқа;

3. құжаттарды қарау комиссиясы үшін ақы төлеуге және реновациялау шеңберінде кепілдік беру туралы шарт бойынша кепілдік жарнасын төлеуге арналған қаражатқа ие болуға тиіс.

Реновациялау шеңберінде тұрғын үй құрылысына үлестік қатысуды Бірыңғай оператордың кепілдігін алу тәсілімен ұйымдастыру үшін реновациялау объектісі тұрғын үйді реновациялау бағдарламасына енгізілген көппәтерлі тұрғын үй және (немесе) жер учаскесі бар жеке тұрғын үй болуға тиіс.

Реновациялау объектісі қандай да бір ауыртпалықтардан, құқықтардан және үшінші тұлғалардың талаптарынан бос болуға тиіс.

Реновациялау шеңберінде кепілдік беру туралы жасалған шарт тұрғын үй құрылысына үлестік қатысу туралы заңнамада көзделген талаптарды ескере отырып, үлескерлердің ақшасын тартуға негіз болып табылады және құрылыс салушы мен уәкілетті компаниядан ЖАО-ның үлескерлердің ақшасын тартуға рұқсат алуын талап етпейді.

Реновациялау туралы шарт Бірыңғай тұрғын үй операторы, құрылыс салушы және уәкілетті компания арасында жасалады және оның мерзімі аяқталғанға дейін Бірыңғай тұрғын үй операторы өзге құрылыс салушылармен және уәкілетті компаниялармен реновациялау туралы шарт жасасуға құқылы емес.

Құрылыс салушы және уәкілетті компания Бірыңғай тұрғын үй операторымен реновациялау туралы шарт жасасу және кейіннен оның кепілдігін алу мақсатында реновациялау шеңберінде тұрғын үй құрылысына үлестік қатысуды ұйымдастыру жөніндегі өтінім береді.

Тұрғын үй құрылысына үлестік қатысу туралы шарт және реновациялау шеңберінде тұрғын үй құрылысына үлестік қатысу туралы шарт электрондық цифрлық қолтаңбамен куәландыру арқылы электрондық нысанда жасалады.

Үлестік қатысу туралы шарт мынадай талаптарда жасалады:

1. бөлмелер саны бойынша тең мәнді өтеу – алынатын үлестің тұрғын алаңы меншік иесі беретін реновациялау объектісіндегі жылжымайтын мүліктің тұрғын алаңынан кем болмауға тиіс;

2. тең құнды өтеу.

Өзге де талаптар Қазақстан Республикасының азаматтық заңнамасына сәйкес тараптардың келісімі бойынша белгіленеді.

Реновациялау шеңберінде тұрғын үй құрылысына үлестік қатысу туралы шарт бойынша берілетін үлес белгіленген құрылыс, санитариялық-эпидемиологиялық, экологиялық, өртке қарсы, техникалық және басқа да міндетті нормаларға сәйкес болуға тиіс.

Уәкілетті компания реновациялау объектісінің және (немесе) реновациялау объектісіне кіретін жылжымайтын мүліктің меншік иелеріне уақытша тұрғын үйді жалдауға арналған шығыстарды және (немесе) уәкілетті компанияның уақытша тұрғын үй және (немесе) өтемақы төлемдерін беру тәртібіне сәйкес өзге де шығыстарды өтеуге міндетті.

Реновациялау объектісінің немесе реновациялау объектісіне кіретін жылжымайтын мүліктің меншік иесі уәкілетті компаниядан үлесті беру туралы шартқа қол қою қажеттілігі туралы хабарлама алған сәттен бастап күнтізбелік 30 күн ішінде үлесті қабылдауға міндетті.

Кепілдік жағдайы туындаған кезде Бірыңғай тұрғын үй операторының кепілдік беру туралы шарт және реновациялау шеңберінде кепілдік беру туралы шарт бойынша міндеттемелерді орындауы «Тұрғын үй құрылысына үлестік қатысу туралы» Заңда көзделген тәртіппен жүзеге асырылады.

Тұрғын үй қорын түгендеу және энергия тиімділігін арттыру

ЖАО тұрғын үй қорын техникалық жай-күйін бағалай отырып (паспорттау) түгендеуді жүзеге асырады.

Түгендеу нәтижесінде үйлердің саны мен олардың техникалық сипаттамалары, энергия тиімділігі сыныбы, жалпыүйлік есепке алу аспаптарымен және жылу тұтынуды автоматтандырылған реттеу жүйелерімен жарақтандырылуы туралы объективті деректер алынады.

Орталықтандырылған ақпарат жинау ақпараттық жүйесінде паспорттаудан өткен және бұзуға немесе күрделі жөндеуге жататын әрбір тұрғын үй бойынша деректер тізілімі қалыптастырылады.

Энергия үнемдеу және энергия тиімділігін арттыру саласында тұрғын үй секторын реновациялау үшін энергия тиімділігі сыныптары, жаңа ғимараттардың энергия тиімділігі талаптарына сәйкестігіне жобадан кейінгі талдау сияқты ынталандыру тетіктері енгізілетін болады.

Энергетикалық ресурстарды ұтымды пайдалану және тұтынылған ресурстар үшін тарифтердің ашықтығын қамтамасыз ету мақсатында тұрғын үй секторы жергілікті бюджеттер, кондоминиум объектілерінің меншікті қаражаты және өзге де көздер есебінен жылу энергиясы мен суға арналған жалпыүйлік есепке алу аспаптарымен, деректерді қашықтан беру жүйелерімен және автоматтандырылған (жеке) жылу пункттерімен жабдықталады.

Халық арасында энергия үнемдеу және энергия тиімділігін арттыру мәселелері бойынша ақпараттық-түсіндіру жұмыстары жүргізіледі. Бұл пәтерлердің, тұрғын емес үй-жайлардың меншік иелерінде кондоминиум объектісінің ортақ мүлкіне ұқыпты қарау және энергетикалық ресурстарды үнемдеу қажеттілігі туралы түсінік қалыптастыруға мүмкіндік береді.

ЖАО жергілікті бюджет қаражаты есебінен тұрғын үйлерді жөндеуге маманданған уәкілетті ұйымды ұстауды қамтамасыз етеді.

Көппәтерлі тұрғын үйді (бұдан әрі – КТҮ) күрделі жөндеу үшін КТҮ басқа кондоминиум объектілерін жөндеуге бұрын бөлінген бюджеттік кредиттерден алынған қайтарымды қаражатты араластыра отырып, бюджеттік кредиттер пайдаланылады.

КТҮ-ді жөндеу үшін облыстық бюджеттерге, қалалар бюджеттеріне республикалық бюджеттен жылдық 0,1 пайыздық мөлшерлемемен 7 жыл мерзімге бюджеттік кредиттер бөлінеді.

ЖАО жергілікті бюджет қаражаты шеңберінде КТҮ-лерді күрделі жөндеуді, КТҮ-дегі лифтілерді ауыстыруды (жөндеуді) ұйымдастыруды және қаржыландыруды үй-жайлардың (пәтерлердің) меншік иелерінің қаражатын қайтару шартымен жүзеге асырады.

Аз қамтылған азаматтарға коммуналдық көрсетілетін қызметтерді төлеу үшін тұрғын үй көмегін тағайындау тетігі автоматтандырылады, бұл мемлекеттік көрсетілетін қызметті алу процесін жеделдетеді.

ЖАО тұрғын үй-коммуналдық шаруашылық саласындағы реформаны енгізу шеңберінде жұмыс істеп тұрған КТҮ-лерге мемлекеттік техникалық тексеру жүргізуді және кондоминиум объектілерін жергілікті бюджет қаражаты есебінен тіркеуді қамтамасыз етеді. Бұл республика бойынша кондоминиум объектілерін 100 пайыз тіркеуді қамтамасыз етуге және пәтерлердің, тұрғын емес үй-жайлардың меншік иелерінің кондоминиум объектісінің ортақ мүлкінің жекелеген бөліктерін пайдалануына заңды негіздер жасауға мүмкіндік береді.

Тұрғын үй қорын басқарудың тиімді тетіктерін енгізу мақсатында тұрғын үй заңнамасын тұрақты түрде жетілдіру бойынша шаралар қабылданады, оның ішінде тұрғын үй инспекцияларына бақылауындағы объектілерді инспекциялық тексеру құқығын беру және тұрғын үй инспекторларының мәртебесін күшейту бөлігінде.

Кадрлық ресурстардың құзыреті мен біліктілігін арттыру жөніндегі шаралар кешенін іске асыру үшін мүлік иелерінің бірлестіктері төрағалары мен жай серіктестіктің сенім білдірілген тұлғалары үшін оқыту іс-шаралары өткізіледі.

6-тарау. Бағдарламаны іске асыруды ұйымдастыру және іс-шаралар жоспары

Бағдарламаға:

· жергілікті атқарушы органдар;

· Бағдарлама әкімшісі;

· уәкілетті ұйым;

· инвесторлар және құрылыс салушылар;

· реновациялау объектілерінің меншік иелері қатысады.

Уәкілетті ұйым Реновациялау бағдарламасын іске асыру үшін Реновациялау офисін құрды.

Реновациялау офисінің негізгі функциялары:

1. Реновациялау жобаларын жоспарлау және үйлестіру;

2. Реновациялау аудандарының/учаскелерінің инженерлік инфрақұрылыммен қамтамасыз етілу деңгейін айқындау;

3. Қалалық құрылысты жаңарту, жаңа инфрақұрылым объектілері мен қоғамдық пайдаланылатын кеңістіктерді құру үшін сәулеттік тұжырымдамалар мен дизайн-жобаларды әзірлеу. Қаланың тұрақты және полицентрлік даму қағидаттарын сақтау;

4. Эскиздік жобалар мен техникалық құжаттаманы әзірлеу;

5. Қалалық ортаға, экономикалық және әлеуметтік көрсеткіштерге, реновациялау аудандарының/учаскелерінің экономикалық және әлеуметтік тыныс-тіршілігіне талдау жүргізу;

6. Мемлекеттік басқару органдарымен, бизнес-қоғамдастықпен, қоғамдық ұйымдармен және қала тұрғындарымен өзара іс-қимыл жасау.

Реновациялау офисі заңды тұлға болып табылмайды және Бағдарлама әкімшісінің өкілеттіктері шеңберінде қызметін жүзеге асырады.

Реновациялау офисінің жұмысының тәртібі мен ұйымдастырылуы Бағдарлама әкімшісі мен уәкілетті ұйымның бірлескен шешімімен бекітілетін ережемен айқындалады.

Реновациялау офисінің құрамына Бағдарлама әкімшісінің және уәкілетті ұйымның өкілдері, сондай-ақ басқа да мүдделі мемлекеттік ведомстволар мен ведомстволық бағынысты ұйымдардың өкілдері келісім бойынша енгізіледі.

Реновациялау учаскелерінің техникалық-экономикалық көрсеткіштері мен кеңістіктік параметрлері болашақ ғимараттар мен құрылыстардың энергия тиімділігіне, қолданылатын материалдардың экологиялық тазалығына, тарихи маңызы бар сәулеттік мұраны сақтауға, жасыл аймақтар мен қоғамдық кеңістіктер құруға, ғимараттар мен құрылыстардың қауіпсіздігі мен жайлылығын арттыруға, әлеуметтік инфрақұрылымға қолжетімділікке, комьюнити-орталықтар мен өзге де объектілерді құруға, реновациялау учаскелерінде экономикалық қызметтің жаңа түрлерін құруға қойылатын талаптарды көздейді.

Уәкілетті ұйымның негізгі функциялары

1. Реновациялау объектілерінің тізбесін қалыптастырады;

2. Қолданыстағы сервистік объектілерді зерделейді және тұрғындардың өтініштерін талдайды;

3. Объектілерді санаттарға бөле отырып, тізбені қалыптастырады және оны жергілікті атқарушы органның бекітуіне дайындайды;

4. Қалалар мен аудандардың 2030 жылға дейінгі Бас жоспары негізінде бекітілген қала құрылысы құжаттарына сәйкес талдау және мастер-жоспарлау негізінде реновациялау учаскесінің алдын ала техникалық-экономикалық көрсеткіштері мен кеңістіктік параметрлерін әзірлейді;

5. Реновациялау учаскесінің алдын ала техникалық-экономикалық көрсеткіштері мен кеңістіктік параметрлерін сәулет және қала құрылысы қызметі саласындағы уәкілетті мемлекеттік органмен келіседі;

6. Қалалар мен аудандардағы ескірген тұрғын үй меншік иелерін қоныстандыру және реновациялау объектілерін бұзу процесіне мониторинг және есеп жүргізеді;

7. Реновациялау жобаларының іске асырылуын бақылайды;

8. Қоныс аудару қорын басқарады;

9. Жасалған шарт негізінде Уәкілетті ұйым мен Инвестор әрбір тұрғын үй-жайдың меншік иесімен реновациялау объектісінің құрылысы кезеңіне уақытша тұрғын үймен қамтамасыз ету немесе тұрғын үйді жалдау шығындарын өтеу жөніндегі міндеттемелер мен кепілдіктер бекітілетін шарт жасасады;

10. Реновациялау мәселелері бойынша консультациялық жұмыс жүргізеді;

11. Инвесторлармен реновациялау туралы келісімдерге (уәкілетті ұйымның қатысу үлесі болмаған жағдайда) және бірлескен қызмет туралы шарттарға (уәкілетті ұйымның қатысу үлесі болған жағдайда) қол қояды;

12. Жеке инвестициялар, сондай-ақ меншікті және бюджет қаражаты есебінен реновациялау учаскелеріне инженерлік коммуникацияларды салуды, кеңейтуді және жеткізуді ұйымдастырады және оған қатысады.

Инвестордың негізгі функциялары

1. Реновациялау жобаларын дербес немесе уәкілетті ұйыммен бірлесіп іске асырады;

2. Реновациялау объектілерін, оның ішінде жаңа тұрғын үй құрылысы шектелген су қорғау және санитариялық-қорғау аймақтарында орналасқан объектілерді бұзады;

3. Реновациялау объектілерінің меншік иелерін қоныс аудару қорын пайдалана отырып қоныстандырады немесе объектілерді нарықтық құны бойынша, оның ішінде уәкілетті ұйым берген қарыздар есебінен сатып алады. Бұл ретте уәкілетті ұйым инвесторға бұзылатын реновациялау объектілерінің жалпы санының 50 пайызынан аспайтын көлемде қоныс аудару қорын беруге құқылы, кейіннен берілген алаңдар салынған объектіден қайтарылады;

4. Уәкілетті ұйыммен реновациялау туралы келісімдер (уәкілетті ұйымның қатысу үлесі болмаған жағдайда) немесе бірлескен қызмет туралы шарттар (уәкілетті ұйымның қатысу үлесі болған жағдайда) жасайды, жоба тұжырымдамасын әзірлейді, іздестіру жұмыстарын жүргізу үшін жер учаскесін пайдалануға рұқсат алады, эскиздік жобаны, жобалау-сметалық құжаттаманы әзірлейді, реновациялау объектілері аумағында тұрғын үйлерді және өзге де объектілерді Қазақстан Республикасының қала құрылысы саласындағы заңнамасының барлық нормативтік-құқықтық талаптарын сақтай отырып салады.

Ескірген тұрғын үй меншік иелеріне кепілдік беру мақсатында жасалатын мәмілелердің талаптары

1) Айырбастау шарты. Реновациялау бағдарламасына енгізілген тұрғын үй меншік иелеріне қолданыстағы тұрғын үйдің орнына техникалық паспорттарға сәйкес, тұратын адамдардың санына қарамастан, «бөлме үшін бөлме» қағидаты бойынша жаңа пәтерлер меншікке беріледі.

Бұл ретте берілетін тұрғын үйдегі тұрғын бөлмелердің саны бұрын тұрып келген тұрғын үйдегі тұрғын бөлмелер санынан кем болмауға тиіс.

Реновациялау бағдарламаларын іске асыру жөніндегі уәкілетті ұйымның тұрғын үй қорынан осы талаптар бойынша берілген және бұзылатын тұрғын үйдің алаңынан асып түсетін тұрғын үй алаңы артық алаң болып есептелмейді.

2) Жылжымайтын мүлікті меншікке беру туралы шарт. Реновациялау бағдарламасына енгізілген тұрғын үйдің меншік иесі өзіне тиесілі тұрғын үйді уәкілетті ұйымның немесе инвестордың меншігіне береді. Оның орнына уәкілетті ұйым немесе инвестор реновациялау объектісі аумағында салынған тұрғын үйді салу аяқталып, пайдалануға берілгеннен кейін меншік иесіне «бөлме үшін бөлме» қағидаты бойынша, бірақ бір бөлмелі пәтерден кем емес тең мәнді тұрғын үй беруге міндеттенеді. Жаңа үйдегі тең мәнді тұрғын үй берілгенге дейін уәкілетті ұйым немесе инвестор реновациялауға жататын тұрғын үйдің меншік иесін қоныс аудару қорындағы пәтерді өтеусіз пайдалану шарты негізінде уақытша тұрғын үймен қамтамасыз етеді.

Қоныс аудару қоры болмаған жағдайда меншік иесіне тұрғын үйді жалдау шығындары оның нарықтық құны шегінде өтеледі.

3) Сатып алу-сату шарты. Тұрғын үйді реновациялау бағдарламасына енгізілген көппәтерлі тұрғын үйлердегі тұрғын үйдің меншік иесі өзінің тұрғын үйін инвесторға немесе уәкілетті ұйымға тәуелсіз бағалау компаниясы айқындаған нарықтық құны бойынша сатуға құқылы.

Тұрғын емес үй-жайлардың, ғимараттар мен құрылыстардың меншік иелеріне тәуелсіз бағалау компаниясы айқындаған олардың құны өтеледі немесе тараптардың келісімі бойынша салынып жатқан объектілерден тең мәнді тұрғын емес үй-жайлар беріледі.

Ескірген тұрғын үйдің орнына «бөлме үшін бөлме» қағидаты бойынша жаңа пәтер меншікке берілген кезде қайта жоспарланған, реконструкцияланған және заңдастырылған, екі немесе одан да көп пәтерге қайта жасалған пәтерлер көппәтерлі тұрғын үйді пайдаланудың басталу күні туралы ақпаратты қамтитын құжат негізінде бастапқы тіркеуге сәйкес келетін пәтерлерге ауыстырылады.

Тең мәнді тұрғын үй деп мынадай талаптарға сәйкес келетін жылжымайтын мүлік объектісі түсініледі:

· берілетін үй-жайдағы бөлмелер саны босатылатын тұрғын үйдегі бөлмелер санынан кем болмауға, ал берілетін үй-жайдың жалпы алаңы босатылатын үй-жайдың жалпы алаңынан кем болмауға тиіс;

· жаңадан берілетін тұрғын үй Қазақстан Республикасының қолданыстағы заңнамасында белгіленген стандарттарға сәйкес, таза әрлеуде және тұруға дайын болуы тиіс;

· тұрғын үй-жайлар халықтың әлеуметтік осал топтары мен жүріп-тұруы шектеулі топтарының әртүрлі талаптарына бейімделу мүмкіндігін көздеуі тиіс (есік ойықтарының ені, табалдырықтардың болуы, өтетін жолдардың габариттері, жуынатын бөлмелердің өлшемдері, әртүрлі жабдықтарды орнату мүмкіндігі және бөлмеаралық табалдырықтардың болмауы).

Әлеуметтік осал халық топтарына (бұдан әрі – ӘОХТ) және жүріп-тұруы шектеулі халық топтарына (бұдан әрі – ЖТШТ) жататын адамдарды қоныстандыру кезінде уәкілетті ұйым немесе инвестор мынадай ұсынымдарды басшылыққа алады:

1. Қоныстандыру немесе уақытша тұру үшін жаңа пәтерлер негізінен бірінші қабаттарда немесе лифтімен жабдықталған үйлерде, жер деңгейінен лифт алаңы деңгейіне дейін кедергісіз кіреберісі және табалдырықтары жоқ пәтерлерде беріледі;

2. ӘОХТ және ЖТШТ санатына жататын адамдарды қоныстандыру әлеуметтік-экономикалық параметрлері ұқсас аудандарға жүзеге асырылады;

3. Жүрек-қантамыр, тыныс алу жүйесі аурулары, когнитивтік және менталдық бұзылыстары бар ӘОХТ және ЖТШТ санатындағы адамдарды саябақтары мен жасыл желектері бар аудандарға қоныстандыру ұсынылады.

